ग’बरुएं दे मनें च इस ठेकेदार नै एह् डर चंगी-चाल्ली ब्हाली दिते दा ऐ जे पढ़ियै तुसेंगी नोकरियां नेईं ल’ब्बनियां। पढ़ाई फजूल ऐ। ग’बरू नराशा च सब किछ तबाह् करी देना चांह्दे नं। फी सत्ता दे स्टोरे बिच्चा हत्थायर निलदे न ते लोहे दियें नलियें चा लाल ङारे-जन बाह्र औंदे न। तांडव दा डमरू डिम-डिम करदा बजदा ऐ। प्रेत-लीला च किछ ग’बरुएं दा लऊ सिड़कें दे मत्थे पर तिलक बनी लग्गी जन्दा ऐ। प्रेत अपने बु’ल्ल तर करियै गड़ाके मारदा ऐ। फी मरने आलें दे घरै आलें गी ढाई-ढाई, त्रै-त्रै ज्हार रपे देइयै दानबीरता दा दाऽ बेदार बनदा ऐ। प्रेता दे दलालें दे खीसें च किश लक्ख होर बधी जन्दे न।